SKRIFTLIG FORESPØRGSEL E-2172/99

af Salvador Jové Peres (GUE/NGL) til Kommissionen

(29. november 1999)

Om: Støtte til investeringer vedrørende forarbejdning af hør

I bekendtgørelsen af 5. april 1999 af beslutningen om ansøgning af projekter i lov nr. 50/1985 om regionale incitamenter, der blev offentliggjort i den spanske statstidende (Boletín Oficial del Estado) den 25. maj 1999, side 197, bevilges der en støtte på 20,160,470 ESP til virksomheden Colisur 2000, Sociedad Limitada i Picón, Ciudad Real.

I afsnit 2.12 i bilaget til Kommissionens beslutning 94/173/EF(1) af 22. marts 1994 om fastlæggelse af udvælgelseskriterier for investeringer vedrørende forbedring af vilkårene for forarbejdning og afsætning af landbrugs- og skovbrugsprodukter hedder det: Alle investeringer vedrørende hør og hamp udelukkes, undtagen dem, der vedrører nye produkter, der ikke er bestemt til levnedsmiddelbrug, eller der vedrører modernisering uden forøgelse af den samlede kapacitet i den pågældende region.

Mener Kommissionen, at den bevilgede støtte til Colisur 2000 er i overensstemmelse med ovennævnte kommissionsbeslutning og resten af den gældende lovgivning?

(1) EFT L 79 af 23.3.1994, s. 29.

Svar afgivet på Kommissionens vegne af Franz Fischler

(26. januar 2000)

Lov nr. 50/1985 om regionale støtteforanstaltninger og lovens gennemførelsesbestemmelser udgør en regionalstøtteordning, som er forenelig med fællesmarkedet, og som Kommissionen godkendte den 1. juni 1987 under nr. N-38/87.

Der er tale om et instrument, der skal fremme finansieringen af erhvervsinvesteringer i en række sektorer og regioner i Spanien med en selektiv støtteintensitet, der skal sikre en afbalanceret udvikling af de økonomiske sektorer i medlemsstaten.

Hvad angår investeringsprojektet Colisur 2000, Sociedad Limitada, der er emnet for det ærede medlems spørgsmål, så synes denne støtteordning på forhånd at være støtteberettiget, når der tages hensyn til den pågældende landbrugssektor (hør), region (Castilla-La Mancha) og støtteintensiteten (17 % af udgifterne).

Da projektet drejer sig om forarbejdning af landbrugsprodukter, er det klart, at ud over de krav, der gælder for projekterne vedrørende resten af de økonomiske aktiviteter, så skal investeringen være i overensstemmelse med Rammebestemmelser for statsstøtte til investeringer i sektoren for forarbejdning og afsætning af landbrugsprodukter(1) og dermed udvælgelseskriterium 2.12 for hørsektoren i bilaget til Kommissionens beslutning 94/173/EF af 22. marts 1994 om fastlæggelse af udvælgelseskriterier for investeringer vedrørende forbedring af vilkårene for forarbejdning og afsætning af landbrugs- og skovbrugsprodukter og om ophævelse af beslutning 90/342/EØF(2).

Forvaltningen af denne statsstøtteordning, herunder analysen af de individuelle projekter og udvælgelsen af de bedst egnede, påhviler selve medlemsstaten og regionerne inden for rammerne af deres respektive kompetence. Derfor har Kommissionen ikke noget indgående kendskab til de individuelle projekter, der nyder godt af støtte under denne ordning.

Ikke desto mindre skulle den udvælgelsesprocedure, der er fastsat i de allerede nævnte gennemførelsesbestemmelser til lov nr. 50/1985 (som ved godkendelsesproceduren blev fremsendt til Kommissionen) kunne sikre, at hele den ydede støtte går til investeringsprojekter, der opfylder kravene i både de nationale og Fællesskabets gennemførelsesbestemmelser. Og for så vidt angår Colisur 2000, S.L. også det pågældende udvælgelseskriterium.

Hvis de oplysninger, som Kommissionen modtager om en individuel investering, skulle vise, at betingelserne i den godkendte støtteordning ikke er overholdt, vil den under alle omstændigheder iværksætte den procedure, der er fastsat i Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93(3).

(1) EFT C 29 af 2.2.1996, s. 4.

(2) EFT L 79 af 23.3.1994, s. 31.

(3) EFT L 83 af 27.3.1999, s. 1.